কর্মী, জন-অভিযোগএবংপেনশনমন্ত্রক
৩৭০ অনুচ্ছেদ বাতিলের পর জম্মু, কাশ্মীর এবং লাদাখের পরিস্থিতি নিয়ে রিপোর্ট জমা দিল বুদ্ধিজীবী ও শিক্ষাবিদদের প্রতিনিধি দল
নয়াদিল্লি, ২৪ অক্টোবর, ২০১৯
প্রধানমন্ত্রীর দপ্তরের প্রতিমন্ত্রী ডঃ জিতেন্দ্র সিং বলেছেন, ৩৭০ অনুচ্ছেদের জন্যই মূলত জম্মু ও কাশ্মীর বঞ্চিত হয়েছে। ৩৭০ অনুচ্ছেদ বাতিলের পর কাশ্মীরীয়াত পরিচিতির সংকট দেখা দিয়েছে বলে যে অভিযোগ উঠেছে, সে প্রসঙ্গে তিনি বলেছেন, বরং উল্টোটাই হয়েছে। ৩৭০ অনুচ্ছেদের ফলেই ঐ রাজ্য এতদিন বঞ্চিত হয়েছে। তিনি বলেন, প্রধানমন্ত্রী শ্রী নরেন্দ্র মোদীর নেতৃত্বে এবং স্বরাষ্ট্র মন্ত্রী শ্রী অমিত শাহের রণকৌশলেই এই ঐতিহাসিক সিদ্ধান্ত হয়েছে। অনুচ্ছেদ ৩৭০ এবং ৩৫ এ ধারা বাতিলের পর জম্মু, কাশ্মীর এবং লাদাখের পরিস্থিতি নিয়ে বুদ্ধিজীবী এবং শিক্ষাবিদদের প্রতিনিধিদলের রিপোর্ট প্রদান অনুষ্ঠানে তিনি একথা বলেন। এই প্রতিনিধিদল তিন দফায় জম্মু ও কাশ্মীরের ভূমি সমীক্ষা চালানোর পর তাঁদের পর্যবেক্ষণ সম্পর্কে অবহিত করেন। প্রধানমন্ত্রীর দপ্তরের প্রতিমন্ত্রীকে একইসঙ্গে তাঁরা তাঁদের সুপারিশ ও মতামত জানান। তাঁরা বলেন, জম্মু ও কাশ্মীরে সাধারণ মানুষ বর্ণ-ধর্ম-পেশা নির্বিশেষে সরকারের এই সিদ্ধান্তে সন্তোষ প্রকাশ করেছেন। জম্মু ও কাশ্মীরের সীমান্তে বসবাসকারী মানুষদের সঙ্গে তাঁরা কথা বলেছেন ও তাঁদের মতামত বিবেচনা করেছেন।
এই অনুষ্ঠানে ডঃ সিং বলেন, একটি শ্রেণী থেকে নানা ভুল তথ্য প্রচার করা হচ্ছে কিন্তু গত কয়েক বছরের মধ্যে এ বছরই উৎসবের সময় এই রাজ্য সবচেয়ে শান্ত ছিল। তিনি বলেন, বড় পরবগুলি যেমন – ঈদ, স্বাধীনতা দিবস ইত্যাদি অনুষ্ঠান বহু বছর পর শান্তিপূর্ণ ভাবেই অনুষ্ঠিত হয়েছে। তিনি আরও বলেন, কিছু মানুষের যাদের স্বার্থ জড়িত তাঁরাই জম্মু ও কাশ্মীরের মানুষের পরিচিতি বিপদের মুখে এরকম ধারণা রটাচ্ছে। তাঁকে প্রশ্ন করা হয়, তামিলনাডু, গুজরাট এবং বাংলার মানুষের পরিচিতি রক্ষা করতে ৩৭০ অনুচ্ছেদের প্রয়োজন কি না? তিনি বলেন, ঐ সিদ্ধান্ত বৈপ্লবিক পদক্ষেপ এবং এই ধরনের উদ্যোগ যে নেওয়া হয়েছে, তা চিন্তাই করা যায় না। এর ফল ক্রমশ ভবিষ্যতে পাওয়া যাবে।
২
জম্মু, কাশ্মীর ও লাদাখের সরকারি কর্মীরা সপ্তম বেতন কমিশনের সুপারিশ-মাফিক মাইনে ও ভাতা পাবেন বলে কেন্দ্রীয় সরকারের গতকালের সিদ্ধান্তের উল্লেখ করেন ডঃ সিং। তিনি জানান, সন্তানের শিক্ষাভাতা, ছাত্রবাস ভাতা, পরিবহণ ভাতা, এলটিসি, চিকিৎসা ভাতা মিলিয়ে আর্থিক দায় দাঁড়াবে প্রায় ৪ হাজার ৮০০ কোটি টাকা। তিনি বলেন, এখন থেকে জম্মু ও কাশ্মীরের সরকারি কর্মীরা দেশের অন্য অংশের সরকারি কর্মীদের মতোই সুবিধা ভোগ করবেন।
ডঃ সিং বলেন, ৩১শে অক্টোবরের পরে নারী কল্যাণ সংক্রান্ত কর্মসূচিগুলি রূপায়িত হবে। ৩৫ এ অনুচ্ছেদ পণ বিরোধী আইন, বাল্য বিবাহ রোধ আইন প্রভৃতি কেন্দ্রীয় আইনগুলি জম্মু, কাশ্মীর এবং লাদাখ কেন্দ্রশাসিত অঞ্চলে প্রযোজ্য হবে।
শিল্প সম্পর্কে বলতে গিয়ে ডঃ সিং বলেন, জম্মু ও কাশ্মীরে শিল্পোন্নয়নে এখন কোনও বাধা নেই। জম্মু কাশ্মীর থেকেও যুবক-যুবতীদের বাইরে কাজে যাওয়ার সংখ্যা কমবে। কারণ, এবার থেকে তাঁরা নিজ রাজ্যেই কাজের সুযোগ পাবেন, যা থেকে তাঁদের আগে বঞ্চিত থাকতে হ’ত। মন্ত্রী বলেন, উত্তর-পূর্বের জন্য উন্নয়নের মডেল নেওয়া হয়েছে, সেটিই জম্মু ও কাশ্মীরের জন্য প্রযোজ্য হবে। উত্তর-পূর্বে যেমন লেবু পার্ক তৈরি করা হয়েছে, তেমনই জম্মু ও কাশ্মীরে আপেল, স্ট্রবেরি এবং অন্যান্য ফলের প্রক্রিয়াকরণ পার্ক তৈরি করা হবে। তিনি বলেন, জম্মু ও কাশ্মীরের মানুষের অর্থনৈতিক উন্নয়নের জন্য পশমিনা, জাফরান যেগুলির প্রভূত বাণিজ্যিক মূল্য আছে, সেগুলি নিয়েও কাজ করা হবে। জঙ্গি তৎপরতা বিষয়ে মন্ত্রী বলেন, জম্মু ও কাশ্মীরের সন্ত্রাসবাদ ও জঙ্গি কার্যকলাপ এখন শেষ পর্যায়ে।
ডঃ জিতেন্দ্র সিং বুদ্ধিজীবী ও শিক্ষাবিদ গোষ্ঠীর সদস্যদের তাঁদের উদ্যোগের জন্য অভিনন্দন জানান। বলেন, এটি একটি দায়িত্বপূর্ণ উদ্যোগ। কারণ, বেশিরভাগ সদস্যই তাঁদের ক্ষেত্রে বুদ্ধিজীবী হিসাবে বিশিষ্ট মানুষ। তিনি বলেন, ইদানিং কিছু বিষয় নিয়ে যেসব প্রশ্ন উঠছে, এদের দেওয়া প্রতিবেদনে তার সব উত্তরই পাওয়া যাবে। শুধুমাত্র একবার জম্মু ও কাশ্মীর গিয়েই এই প্রতিবেদন তৈরি করা হয়নি, দীর্ঘ গবেষণা ও বহু বছর ধরে কাশ্মীরের সঙ্গে জড়িত থেকেই এই প্রতিবেদন তৈরি করা হয়েছে।
প্রতিবেদনটি সম্পর্কে ডঃ সিং বলেন, প্রতিবেদনে যেসব সুপারিশ করা হয়েছে, সেগুলি গুরুত্ব দিয়েই বিবেচনা করা হবে। জম্মু ও কাশ্মীর যাতে দেশের অন্য অংশের তুলনায় উন্নয়নের ক্ষেত্রে পিছিয়ে না পড়ে, তার জন্য বিভিন্ন দপ্তর অনেক নতুন নতুন কর্মসূচি প্রস্তুত করছে।
CG/AP/SB
(Visitor Counter : 90